Maimane stem by sy voormalige hoërskoolMmusie Maimane, leier van die DA, bring sy stem uit in die munisipale verkiesing op 3 Augustus 2016 (Foto: ANA) Mmusi Maimane, leier van die Demokratiese Alliansie, en sy vrou Natalie het Woensdag geduldig in die ry gewag om in die munisipale verkiesing te stem. Die egpaar het agter die ander kiesers in die ry gestaan by Allen Glen High School in Randburg waar Maimane gematrikuleer het. Die skool word as ŉ stempunt gebruik. “Die DA voel goed en sterk en ons het na vandag uitgesien as ŉ geskiedkundige dag vir Suid-Afrikaners om demokrasie te toets en almal daaraan te herinner dat jou reg om te stem ŉ kragtige wapen is,” het Maimane gesê. Hy het gesê mense wat vir die DA stem kies ŉ regering wat werk sal skep en dienste sal lewer en korrupsie sal uitroei. “Ons het alles gedoen wat ons kon en dit was ŉ opwindende verkiesing,” het die 36-jarige leier gesê. Hy het gesê hy is nie op sy senuwees nie en “sien uit na die uitslag”. Die DA is die regerende party in die wyk in Weltevreden en Maimane het gesê hulle hoop om die wyk blou te hou. “Ons is die enigste alternatief vir Suid-Afrikaners. Ons is vol vertroue dat ons die ANC tot minder as 50% kan neem,” het hy bygevoeg. Maimane het gesê hy hoop die DA neem Johannesburg, Pretoria en Nelson Mandelabaai oor. Die DA is die regerende party in Kaapstad. Lees alle vorige berigte oor die verkiesingsfokus op Maroela Media.